VIDEO Florin Cîțu, declarație surprinzătoare: ”Personal, cred că pensiile ar fi trebuit mărite încă de la începutul acestui an, nu de la 1 septembrie. Banii pentru creșterea pensiilor sunt în buget, aplicarea Legii pensiilor ține de Ministerul Muncii”

Florin Cîțu, propus ministru de Finanțe în guvernul Orban 2, a primit aviz de respingere în comisiile reunite de finanțe ale Parlamentului (votul a fost 18 pentru aviz favorabil și 18 pentru aviz nefavorabil, președintele de ședință a anunțat că votul este de respingere).

Câțu a spus în timpul audierilor că opinia sa personală e că pensiile ar fi trebuit să fie mărite încă de la începutul acestui an, nu de la 1 septembrie, și a spus că în buget sunt prevăzuți bani pentru majorarea lor.

Vezi mai jos cele mai importante declarații ale lui Florin Cîțu în timpul audierilor.

Sesiunea de întrebări și răspunsuri:

Eugen Teodorovici: Ce treabă are CSAT cu specificațiile tehnice pentru atribuirea directă a contractului de informatizare a ANAF? Dvs. vindeți ce are România. Care a fost impactul negativ al OUG 114 / 2008?

Tanczos Barna (UDMR): USR e partidul zero. Apreciez că dl Cîțu a înțeles că nu poate aplica o terapie de șoc. Aș vrea să aud un angajament privind investițiile.

Florin Cîțu: Am găsit la ANAF companii care reclamă controale care durează luni întregi.

Ramona Nicoleta Dinu (USR): În ce fază a ciclului economic se află economia României?

Florin Cîțu: Anul trecut ar fi trebuit să vedem o economie care stagnează, dacă ne uitam la partea industrială, dar consumul a continuat creșterea. Noi suntem în continuare într-o perioadă de creștere peste potențial. Mergem în direcția unui echilibru bugetar și spre un surplus bugetar, o politică fiscală anticiclică prin reducerea cheltuielilor, a deficitului.

Pavel Popescu (PNL): Am impresia că colegii din PSD nu au înțeles fraza ”large spending”, puteți să o traduceți și în română pentru ei? (Vociferări în sală, acuzații de aroganță). Veți face un plan prin care băncile și companiile telecom să contribuie la digitalizarea ANAF?

Claudiu Năsui (USR): Există acordul Comisiei Europene pentru ajutorul de salvare pentru Tarom?

Florin Cîțu: Avem avizul Consiliului Concurenței. Așteptăm avizul Comisiei Europene, nu îl avem încă.

Claudiu Năsui (USR): E trist că prima creștere a deficitului peste 3% a fost realizată de un guvern care își spune liberal. Măcar PSD era creativ în ce privește bugetul. Ce punct de vedere ați dat pentru proiectul de lege pivind debirocratizarea?

Florin Cîțu: Cred că a fost un aviz cu rezerve.

Claudiu Năsui (USR): Am fost un admirator al dvs. Odată ce ați devenit ministru, nu ați mai făcut lucruri promise. Cel mai grav e această creștere a deficitului. Știu că e moartea pasiunii să vorbești despre deficit, dar el va avea un impact major asupra României. De ce ați făcut această creștere suplimentară de cheltuieli în 2020?

Florin Cîțu: Aprecierea e reciprocă. Eu sunt primul frustrat că nu putem face un program cu adevărat liberal. Am ales un ritm gradual de reducere a deficitului pentru a trece de la o politică fiscală prociclică la una anticiclică. E un plan credibil. Referitor la cheltuieli, nu e nimic suplimentar, e legislația în vigoare. Ce am putut am oprit: am înghețat indemnizațiile, veniturile demnitarilor, dar Parlamentul ne subminează.

Întrebare: De ce ați plătit anticipat rachetele cumpărate de Ministerul Apărării și ați plătit datoria către frații Micula?

Florin Cîțu: Frații Micula au pus poprire pe conturile Romatsa, s-ar fi putut bloca traficul aerian al statului român. Referitor la rachete: îneleg că PSD lucrează cu partea care vrea să submineze parteneriatul României cu SUA.

Dan Vâlceanu (PNL): Ce a plătit anul trecut Ministerul Finanțelor după rectificare de a ajuns deficitul la 4,6 din PIB?

Florin Cîțu: Nu erau asigurate fondurile pentru pensii, salarii, alocații pentru copii, indemnizații de handicap.

Marius Budăi (PSD): De ce pe site-ul Ministerului Finanțelor nu sunt afișate numele firmelor cărora le-a fost rambursat TVA? Care e lista cu primăriilor cărora le-au fost achitate facturile pentru programul PNDL? Spuneți cu subiect și predicat dacă de la 1 septembrie veți mări punctul de pensie?

Florin Cîțu:

Lista cu firme nu a fost publicată niciodată. Plata se face automat pe baza unui algoritm. Controlul se face la toate.

PNDL: vă rog să vă adresați Ministerului Dezvoltării

Pensii. Ministerul Finanțelor se ocupă cu alocarea bugetului și respectarea legislației în vigoare. Aplicarea Legii pensiilor ține de Ministerul Muncii, banii sunt în buget conform Legii pensiilor. Dar trebuie să înțelegem de ce nu ați prevăzut creșterea pensiilor de la 1 ianuarie, eu am prevăzut banii în buget. Să le explicați românilor de ce nu au crescut de la 1 ianuarie pensiile.

Întrebat în mod repetat despre creșterea pensiilor de Marius Budăi, care i-a cerut să răspundă cu Da sau Nu la întrebarea dacă pensiile cresc de la 1 septembrie, Florin Cîțu a repetat răspunsul: ”Banii sunt prevăzuți în buget, aplicarea Legii pensiilor ține de Ministerul Muncii”.

Cosette Chichirău (USR): Data trecută nu prea am primit răspunsuri. Implementați aceeași tactică ca și PSD, vă e teamă de alegeri. Suntem într-o criză politică pentru că nu ați vrut locale în două tururi. Vedem un blat politic cu PSD. Când veți face un blat pentru cetățeni, pentru digitalizarea administrației?

Florin Cîțu: Obiectivul nostru politic îl reprezintă alegerile anticipate și locale în două tururi. Acest guvern a picat pentru că și-a asumat răspunderea pentru două tururi. Mergem pe varianta doi, alegeri anticipate. E nedrept să spuneți că amendamentele nu au fost aprobate, chiar am aprobat amendamente, am lucrat îndeaproape cu dl Năsui

Întrebare: Se intenționează iertarea băncilor (de locuințe) de acea datorie?

Florin Câțu: Acolo este o problemă cu persoanele fizice, băncile se vor îndrepta împotriva lor

Cătălin Zamfir (PSD): Suntem în procedura de neînvestitură a guvernului, deci întrebările sunt inutile. Să ne spună dl ministru ce a făcut în cele trei luni cât a stat la Ministerul de Finanțe. Dincolo de aroganța sa, e obligat să vină la orice audiere în comisiile parlamentare. De ce v-ați împrumutat atât de scump pe 30 de ani? Domnu Cîțu, de ce nu recuperați de la BCR Banca pentru Locuințe 300 de milioane de lei, conform deciziei definitive a instanței?

Florin Câțu:

Decizia se aplică băncilor, nu Ministerului Finanțelor. Când o să trebuiască să fie implicat ANAF, o să vedem.

Legat de împrumuturile Greciei: are surplus din 2016, de aceea se împrumută mai ieftin, România are deficit de trei ani. Ne împrumutăm pe 30 de ani pentru că e mai ieftin

Am început o investigație ca să vedem de ce companiile de stat nu au plătit dividende anul trecut

Prezentarea lui Florin Cîțu:

Florin Cîțu începe audierea cu un apel la președintele de ședință să prevină ”derapajele” verbale care au avut loc la audierea trecută.

Cîțu trece rapid în revistă măsurile fiscale luate de guvernul Orban 1, rectificarea bugetară din 2019 și datele macroeconomice

Când am preluat guvernarea în 2019, veniturile erau mai mici față programul estimat cu 18 miliarde de lei.

Președintele de ședință îl oprește și-i cere să termine rapid bilanțul și să treacă la programul de guvernare. Cîțu spune că țintele din 2020 sunt legate de execuția din 2019

Prioritățile pentru 2020: Informatizarea și reformarea ANAF

Pe ce duc împrumuturile făcute de Ministerul Finanțelor: se plătesc lunar de la buget salarii de peste 9 miliarde de lei, medicamente 4 mld lei, cheltuieli de capital 2 mld lei, pensii și ajutoare 10 mld lei

Noi ne împrumutăm mai ieftin decât piața. Alegația că ne împrumutăm mai scump nu are sens

Vom face o strategie pentru instituțiile bancare la care statul este acționar. Aceste instituții nu sunt cele mai profitabile din piață, noi vrem să le facem profitabile și să aducă dividende la bugetul de stat

Foto: InquamPhotos / George Călin